CELEX: 32011D0536
Language: mt
Date: 2011-09-12 00:00:00
Title: Deċiżjoni tal-Kunsill 2011/536/PESK tat- 12 ta’ Settembru 2011 li temenda u testendi d-Deċiżjoni 2010/452/PESK dwar il-Missjoni ta’ Monitoraġġ tal-Unjoni Ewropea fil-Ġeorġja (EUMM Georgia)

13.9.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 236/7
            
         DEĊIŻJONI TAL-KUNSILL 2011/536/PESK
   tat-12 ta’ Settembru 2011
   li temenda u testendi d-Deċiżjoni 2010/452/PESK dwar il-Missjoni ta’ Monitoraġġ tal-Unjoni Ewropea fil-Ġeorġja (EUMM Georgia)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u, b’mod partikolari l-Artikoli 28 u 43(2) tiegħu,
   Billi:
   
               (1)
            
            
               Fil-15 ta’ Settembru 2008, il-Kunsill adotta l-Azzjoni Konġunta 2008/736/PESK dwar il-Missjoni ta’ Monitoraġġ tal-Unjoni Ewropea fil-Ġeorġja, EUMM Georgia (1). Dik l-Azzjoni Konġunta, kif sussegwentement emendata u estiża, skadiet fl-14 ta’ Settembru 2010.
            
         
               (2)
            
            
               Fit-12 ta’ Awwissu 2010, il-Kunsill adotta d-Deċiżjoni 2010/452/PESK (2) li kompliet il-EUMM Georgia għal 12-il xahar ieħor sal-14 ta’ Settembru 2011.
            
         
               (3)
            
            
               Fit-28 ta’ Ġunju 2011, il-Kumitat Politiku u ta’ Sigurtà (KPS) approva r-rakkomandazzjonijiet dwar ir-rieżami fil-livell strateġiku rigward il-futur tal-EUMM fil-Ġeorġja.
            
         
               (4)
            
            
               L-EUMM Georgia għandha tiġi estiża ulterjorment mill-15 ta’ Settembru 2011 sal-14 ta’ Settembru 2012 fuq il-bażi tal-mandat attwali tagħha.
            
         
               (5)
            
            
               Huwa wkoll meħtieġ li jiġi stabbilit l-ammont ta’ referenza finanzjarja maħsub biex ikopri n-nefqa relatata ma’ EUMM Georgia għall-perijodu mill-15 ta’ Settembru 2011 sal-14 ta’ Settembru 2012.
            
         
               (6)
            
            
               Il-missjoni ser titmexxa fil-kuntest ta’ sitwazzjoni li tista’ tiddeterjora u li tista’ xxekkel il-kisba tal-objettivi tal-azzjoni esterna tal-Unjoni kif hemm imniżżel fl-Artikolu 21 tat-Trattat,
            
         ADOTTA DIN ID-DEĊIŻJONI:
   Artikolu 1
   Id-Deċiżjoni tal-Kunsill 2010/452/PESK hija emendata kif ġej:
   
               1.
            
            
               Fl-Artikolu 14(1), huwa miżjud is-subparagrafu li ġej:
               “L-ammont ta’ referenza finanzjarja maħsub sabiex ikopri n-nefqa relatata mal-Missjoni bejn il-15 ta’ Settembru 2011 u l-14 ta’ Settembru 2012 għandu jkun ta’ EUR 23 900 000.”.
            
         
               2.
            
            
               It-tieni paragrafu tal-Artikolu 18 huwa sostitwit b’dan li ġej:
               “Hija għandha tiskadi fl-14 ta’ Settembru 2012.”.
            
         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, it-12 ta’ Settembru 2011.
      
         
            Għall-Kunsill
         
         
            Il-President
         
         M. DOWGIELEWICZ
      
   
   
      (1)  ĠU L 248, 17.9.2008, p. 26.
   
      (2)  ĠU L 213, 13.8.2010, p. 43.